  Туспуктэм: Руслан Нуриахметов Наталия Сильвестрова Выль ар шутэтскон нуналъёс ӵоже Удмуртиысь эмъяськонниосы 94 сюрс 109 адями – 49,5 сюрс бадӟымъёс но 25,6 сюрс нылпиос – вазиськиз. Соос температураен, паласькись лек вирус инфекциослэн тодметъёсыныз, ялан кыстӥськись висёнъёслэн секыт луэменызы лыктӥзы. Со сярысь элькун тӧролэн но кивалтэтлэн пресс-службазы ивортӥз. « Арлэн нырысетӥ арняяз пуэдэн черлан 463 учыр шараязы. Элькунысь стационаръёсын коронавирусэн 61 висисьёс эмъясько, соос пӧлын 15 нылпи » Алсу Ишниязова, Удмуртиысь тазалыкез утёнъя министрлэсь ужзэ быдэсъясь Ӝог эмъюрттэтлы элькунысь 18 сюрс 911 мурт вазиськиз, со пӧлысь 12 сюрсэз Ижкарын. Сюресъёс вылын шимучыръёсын 58 адями вӧсь луиз, соос пӧлын 9 нылпи. Быремъёс ӧвӧл. Интыосын эмъюрттэт 21 муртлы сётӥзы, 37 адямиез стационаръёсы келязы. Озьы ик ӝог эмъюрттэтъя бригадаос 78 тылпуосы потазы. Тылпуосын 7 адями бырыны сюриз, соос пӧлын 3 аресъем нылпи. Интыын эмъюрттэт ньыль адями басьтӥз, 10-сэ стационаре келязы. « Ортчем праздникъёсы кезьыт куазь тупатскиз, элькунысь эмъяськонниосын 65 кынман учырез пусйизы. Шуге-леке сюрем 52 адямиез эмъюртъёсы вуттӥзы, 12 адямилы юрттэт интыын сётӥзы. Можгаын одӥг кышномурт кынмыса кулӥз » Алсу Ишниязова, Удмуртиысь тазалыкез утёнъя министрлэсь ужзэ быдэсъясь Куать адями эмъяськонниосы пиротехникаен вӧсь луыса вазиськиз, со пӧлын ньыль нылпи. Озьы, 31-тӥ толсуре 14 аресъем пиналлэн, петарда пуштытыса, синмыз онгромиз, ымнырыз сутскиз, йырвиымыз зурказ. Адӟыны быгатонлыксэ эмчиос утьыны быгатӥзы.  Тодэ вайытом, выль ар уе Удмуртиын куать нылпи вордскиз. Тегъёс: Тазалык Выльар эмъяськонниос Удмуртия  